19.4.2023
FI
Euroopan unionin virallinen lehti
L 104/35
KORVAMERKINTÄJÄRJESTELMÄ
Ensiksi oletetaan, että transaktiot toteutetaan kansallisen keskuspankin kanssa, joka käyttää järjestelmää, jossa omaisuuserät korvamerkitään kuhunkin transaktioon.
Vakuudeksi toimitetut omaisuuserät arvostetaan päivittäin.
Riskienhallintajär­ jestelmä voidaan tällöin kuvata seuraavasti (ks. myös alla oleva taulukko 2):
1.
Vastapuoli tekee 21.9.2022 kansallisen keskuspankin kanssa vakuudellisen luotonantotransaktion, jossa kansallinen keskuspankki saa 50,6 miljoonan euron arvosta omaisuuserää A. Omaisuuserä A on kiinteäkorkoinen katettu joukkolaina, joka erääntyy 21.12.2026 ja on luokitettu luottoluokkaan 1–2.
Koska sen jäljellä oleva maturiteetti on neljä vuotta, siihen sovellettava markkina-arvon aliarvostus on 2,5 prosenttia.
Omaisuuserän A markkinahinta sen viitemarkkinapaikalla on mainittuna päivänä 101,61 prosenttia, johon sisältyy kertynyt kuponkikorko.
Vastapuolen edellytetään toimittavan sellaisen määrän omaisuuserää A, että sen markkina-arvo 2,5 prosentin aliarvostuksen jälkeen ylittää 50 miljoonan euron myönnetyn määrän.
Vastapuoli toimittaa siten 50,6 miljoonan euron nimellisarvosta omaisuuserää A, jonka aliarvostuksella korjattu markkina-arvo tuona päivänä on 50 129 294 euroa.
2.
Vastapuoli tekee 22.9.2022 kansallisen keskuspankin kanssa takaisinostosopimuksen, jonka mukaan kansallinen keskuspankki ostaa 21 miljoonan euron arvosta omaisuuserää A (markkinahinta 101,21 prosenttia, markkina-arvon aliarvostus 2,5 prosenttia) ja 25 miljoonan euron arvosta omaisuuserää B (markkinahinta 98,62 prosenttia).
Omaisuuserä B on valtion vaihtuvakorkoinen joukkovelkakirja, joka on luokitettu luottoluokkaan 1–2 ja johon sovellettava markkina-arvon aliarvostus on 1,5 prosenttia.
Omaisuuserän A ja omaisuuserän B aliarvostuksella korjattu markkina-arvo tuona päivänä on 45 007 923 euroa, eli yli vaaditun 45 000 000 euron määrän.
3.
Omaisuuserät, jotka liittyvät 21.9.2022 alkaneeseen perusrahoitusoperaatioon, arvostetaan uudelleen 22.9.2022.
Koska omaisuuserän A markkinahinta on nyt 101,21 prosenttia, sen markkina-arvon aliarvostuksella korjattu arvo on yhä alemman ja ylemmän kynnysarvon sisällä.
Alun perin vakuudeksi toimitetun omaisuuserän määrän katsotaan näin ollen kattavan sekä alun perin myönnetyn likviditeetin määrän että 1 736 euron suuruisen kertyneen koron.
4.
Vakuutena olevat omaisuuserät arvostetaan uudelleen 23.9.2022: omaisuuserän A markkinahinta on 99,50 prosenttia ja omaisuuserän B markkinahinta on 97,95 prosenttia.
Kertyneet korot ovat 3 472 euroa 21.9.2022 alkaneesta perusrahoitusoperaatiosta ja 1 563 euroa 22.9.2022 alkaneesta pitempiaikaisesta rahoitusoperaatiosta.
Näin ollen omaisuuserän A aliarvostuksella korjattu markkina-arvo ensimmäisessä transaktiossa on 915 147 euroa pienempi kuin transaktion vakuusvaade eli myönnetty luotto + kertynyt korko, mutta myös pienempi kuin 49 753 455 euron alempi kynnystaso.
Vastapuoli toimittaa 950 000 euron nimellisarvosta omaisuuserää A, mikä 99,55 prosentin hintaan perustuneesta markkina-arvosta tehdyn 2,5 prosentin aliarvostuksen jälkeen palauttaa riittävän vakuuskatteen.
Kansalliset keskuspankit voivat vaatia lisävakuutta arvopapereiden sijasta rahana.
Myös toinen transaktio aiheuttaa vakuuksien muutospyynnön, koska transaktiossa käytettyjen omaisuuserien aliarvostuksella korjattu markkina-arvo (44 492 813 euroa) jää alle alemman kynnystason (44 776 555 euroa).
Tämän vuoksi vastapuoli toimittaa 550 000 euron arvosta omaisuuserää B, jonka aliarvostuksella korjattu markkina-arvo on 530 644 euroa.
5.
Vakuutena olevat omaisuuserät arvostetaan uudelleen 26.9.2022, mutta tämä ei aiheuta vakuuksien muutospyyntöä 21.9. ja 22.9.2022 tehtyjen transaktioiden osalta.
Koska 22.9.2022 alkaneeseen pitempiaikaiseen rahoitusoperaatioon liittyvien omaisuuserien uudelleenarvostuksesta ilmenee 27.9.2022, että omaisuuserien aliarvostuksella korjattu markkina-arvo on suurempi kuin ylempi kynnystaso, kansallinen keskuspankki palauttaa vastapuolelle 300 000 euron nimellisarvosta omaisuuserää B.
Jos kansallinen keskuspankki joutuu palauttamaan vakuutta vastapuolelle toisen transaktion yhteydessä, se voidaan joissakin tapauksissa nettouttaa vastapuolen kansalliselle keskuspankille ensimmäisen transaktion yhteydessä maksaman vakuuden kanssa.
Näin ollen suoritettaisiin vain yksi vakuusmaksu.
6.
Vastapuoli maksaa 28.9.2022 takaisin 21.9.2022 alkaneessa perusrahoitusoperaatiossa myönnetyn luoton ja 12 153 euron suuruisen kertyneen koron.
Kansallinen keskuspankki palauttaa 51 550 000 euron nimellisarvosta omaisuuserää A.